Túrakód: TK-S / Táv.: 23,7 / Frissítve: 2020-12-22

Túranév: Kerékpáros Terep-túra sprinttáv

Teljesítménytúránk 4 résztávból áll. Teljesítése 5 ellenőrzőpont-igazolást igényel.

A rajt és a cél ugyanott található: Rajt-Cél *(Dózsa-ház)* / 001QR / N46 39.154 E20 15.191.

Az épület közelében van lehetőség parkolásra is.

*(A túra navigációjának elsődleges anyaga a letölthető nyomvonal. Ennek használata, vagy helyismeret hiányában nem ajánlott elkezdeni a túrát! A leírás nem helyettesíti a nyomvonal használatát, csupán kiegészíti azt.)*

1. résztáv: /Rajt-Cél *(Dózsa-ház)* - Bereklapos/

A rajt QR-kód beolvasását követően dél *(D)* felé, a boltíves híd irányába induljunk. A hídon át kell kelni. A túlsó oldalon haladjunk végig a Liget soron, majd jobbra *(NY)* fordulva Szent Anna utca, Örvény sor, Kis utca útvonalon folytassuk utunkat. A Mentő utcát elérve balra *(D)* fordulva haladjunk tovább. A Farkas Antal utca betorkolásánál balra tartva, *(DDNY)* a Mentő utcán továbbhaladva hagyjuk el a település határát. Kicsivel odébb *(1 km)* keresztezzük a 451-es főutat. A nagy forgalom miatt továbbhaladás előtt alaposan tekintsünk körül és álljunk meg! Rövidesen a Bereklapos külterületi rész következik. Itt találkozunk először ellenőrzőponttal *(002QR)*, jobbunkon, kicsivel a Kurca-híd lejárata után, mely egy nyárfára van kihelyezve.

2. résztáv: /Bereklapos - Kórógy-ér *(1)*/﻿

Rögtön az ellenőrzőpont után, a kereszteződésben forduljunk balra *(DK)*. 40 m megtétele után lehetőségünk nyílik az ártézi kútnál vízkészletünk feltöltésére az ún. „beugróban”. Az aszfaltcsíkot követve kijutunk a lakóépületek közül, ahol rövid murvás út, majd az utolsó házat is elhagyva földút következik. A rövid, szikes rész ívét elhagyva kicsiny emelkedőn feljutva, az első lehetőségnél balra *(KDK)* kell kitérnünk.

Mostantól szenteljünk nagyobb figyelmet a nyomvonal szemmel tartásának! Az út szinte a 130-as vasútvonal, és a vele párhuzamosan futó 4521-es út *(Szegvári út)* eléréséig egyenes, csupán a szakasz végén kell „Z” alakban -egy rövid emelkedőt leküzdve- megtörnünk. A vasúti átjáróban ránk bízzák a biztonságos átkelés eldöntését, nincs jelző berendezés. Az aszfaltcsíkot elérve jobbra *(DDK)* kel fordulnunk egy kurta kicsiny szakaszra (105 m), majd balra (KÉK) letérnünk, ismét földútra, a feszület mellett. E szakaszon gurulunk el a környék kunhalmainak egyike mellett *(Sáp-halom)*, melyet balunkon láthatunk. A földút itt-ott eltér az egyenestől. Lefordulnunk az első jobbra *(DDK)* kínálkozó lehetőségnél kell majd, szűk egy kilométerre a ráfordulástól, a füves repülőtér területének sarkánál. Ezen az úton csak egy rövid szakaszt megyünk *(415 m)*, hogy a korábbi irányunkat tartva kijuthassunk a 45-ös főútra. Az oda átvezető szakasz murvás. A rákanyarodáskor egy tábla próbál elriasztani bennünket a szakasztól, de igyekezzünk nem észrevenni. Nem nekünk, hanem a nehéz mezőgazdasági gépek részére lett kihelyezve.

A főutat elérve, figyelem szükséges a felhajtáskor, de az útpadka némi segítségünkre lehet. Itt is rövid, 65 m-es szakaszt kell csak megtennünk, de a balra *(K)* történő fordulás jelentős körültekintést igényel! *(Az úttest jobb szélén történő leállás lehet a legbiztonságosabb megoldás, amennyiben a forgalmi helyzet nem engedi a „lendületből történő" kanyarodást!)* A megkezdett földút kissé odébb lévő ívében található a következő ellenőrzőpont *(059QR)*, az „A” villanypózna oszlopán.

3. résztáv: /Kórógy-ér *(1)* - Téglagyári kőris-sor/

Ismét nyeregbe pattanva, kövessük a földutat, egészen a merőlegesen futó másik útba történő betorkolásig. Itt balra *(ÉNY)*, majd 580 m-t követően jobbra *(ÉK)* kanyarodva mezőgazdasági telep körzetébe kerülünk. Itt részben az aszfaltozott út, részben egy furcsa érzés hoz változást. Az a benyomásunk támad, mintha a telep belterületén lennénk, hisz mindkét oldalunkon a gazdasághoz tartozó létesítmények húzódnak. De mire átgondolnánk a helyzet okozta érzésünket, ki is gurulunk az út ezen szakaszáról.

Elérve a 4406-os utat *(Lapistói út)*, balra *(ÉNY)* kell tartanunk. A 900 m-re lévő balos ívben már el is hagyjuk a gyorsan megszokott aszfaltút kényelmét, ismét belevágunk a vadonba. Habár fokozatosan, először javított talajúton. E szakasz -egész a következő aszfaltcsíkig, mely a 4642-es számú Fábiáni út lesz- nagyobb figyelmet igényel a helyes útirány érdekében. Fontos a nyomvonal kontroll alatt tartása! Több kanyarulattal odébb, cikk-cakkban haladva érkezünk el utolsó terepi ellenőrzőpontunkhoz *(060QR)*, egy hangulatos kőrissorral határolt útszakaszon. De addig egy kunhalom -ismét „karnyújtásnyira”- kerül mellénk, és némi pusztás élményünk, valamint „világvégére kerültem” érzésünk is lehet.

4. résztáv: /Téglagyári kőris-sor - Rajt-Cél *(Dózsa-ház)*/

Csekkolást követően, kigurulva a fák közül, látómezőnkbe bekerülnek az egykori téglagyár romos épületei, valamint jobbunkon egy bányató, mely a medrében meredező elszáradt fákkal érdekes és furcsa képet mutat.

A „T” kereszteződésben jobbra *(É)* tartva, a túra nehezebben szerethető, rázósabb útviszonyt kínáló 1,5 km-es szakasza vár ránk. E szakasz vége felé keresztezzük a 147-es számú vasutat, melynél ismét mi döntünk a biztonságos átkelés időpontjáról. Az aszfaltút elérése már a város peremének közeledtét is jelenti, ahol különösebb navigáció nélkül is a balra *(NY)* fordulás lesz a kézenfekvő. A körforgalomtól kerékpárút vezeti be a túrázót a sorompóval ellátott vasúti átjáróig. Átkelve jobbra *(É)* vesszük az irányt, hogy a városban kisebb forgalmú utcákon át térjünk vissza a kiindulópontra. Ebben a nyomvonal lesz legfőbb segítségünk. *(Kolozsvár u., Bercsényi u., Bajcsy-Zsilinszky u., Arany János u., Ifjúsági sétány, Janó sétány)*.

Ne felejtsük el, most is kezelnünk kell a teljesítésigazolást az általunk választott módon!!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*